**San Salvador de Manín** é unha parroquia do concello de Lobios, na comarca da Baixa Limia, provincia de Ourense. Segundo o INE e o IGE en 2019 tiña 114 habitantes (52 homes e 62 mulleres).

As aldeas de Ludeiros, Cimadevila, Compostela e O Vao (asolagado), están dentro do perímetro do Parque Natural Baixa Limia - Serra do Xurés, desde a súa declaración o 21 de febreiro de 1993.

A parroquia de Manín está, desde o 2009 dentro da Reserva da Biosfera transfronteiriza galego-portuguesa Gerês-Xurés.

Xeografía
---------

Os ríos adoitan ser estremas entre parroquias, unidade fundamental no mundo simbólico galego. A parroquia de Manín delimítana o río Limia de noroeste a suroeste, e o río Caldo, no final do seu percorrido antes de desembocar no río Limia. A parroquia está cruzada pola metade polo río Mao. De leste a oeste, na parte sur da parroquia, delimita a impoñente serra de Santa Eufemia polo trazado actual da fronteira con Portugal. Tamén ao oeste limita coa parroquia de Santa María de Río Caldo.

Igrexa e cemiterio parroquial
-----------------------------

### Igrexa parroquial

Igrexa parroquial.
A igrexa de San Salvador de Manín foi construída orixinalmente na aldea de Manín, no século XVI, baixo a advocación de Santa Eufemia. No ano 1764 foi trasladada a Aceredo, ficando en Manín a parte da sancristía que se converteu na capela da aldea en honra a Santa Eufemia. En Aceredo é ampliada con naves laterais e sancristía para formar unha cruz. Conta cun importante retablo e altares barrocos.

En Aceredo estaba a igrexa parroquial, daquela en honor a Santiago,[] co adro en volta. Foi trasladada á aldea de Compostela.

En 1992 foi desmontada pedra a pedra para salvala do encoro de Lindoso e trasladada á súa nova localización na Travesa, entre Ludeiros e Compostela, moi preto da Casa da Escusalla. Nesta nova localización venérase a San Salvador. É coñecida polos veciños coma a igrexa viaxeira ou transhumante.

### Cemiterio parroquial

Cemiterio.
O cemiterio de San Salvador de Manín está a carón da igrexa parroquial, e dá servizo ás aldeas de Manín, Ludeiros, Compostela, Aceredo e O Vao. Na súa primeira localización, onde foi erixida, en Manín, pola gran devoción a Santa Eufemia, ían enterrar dende Braga (Portugal) á Chan de Campelo, lugar onde estaba a igrexa e o cemiterio.[]
En Aceredo contaba cun adro en volta da igrexa, con sepulturas de pedra e enterramentos na terra para os que non tiñan sepultura. Tamén tivo algún nicho en pedra, e nos últimos anos, na década dos oitenta, nichos de ladrillo e cemento.

O cemiterio foi trasladado á súa nova localización, na Travesa, a finais dos anos oitenta, cando xa se prevía o asolagamento do val do Limia.

Manín na literatura popular
---------------------------

* *Río abaixo, río arriba,/ río de Porta pequeno;/ lévalle moitas mamorias/ ás pendangas de Aceredo* .
* *Río arriba, río abaixo,/ río de Porta pequeno;/ lévalle moitas mamorias/ ás mociñas de Aceredo* .
* *Zabariz e mais Torneiros/ xogaban ó carnaval/ sendo lugares veciños/ é cousa moi natural* .

Lugares e parroquias
--------------------

### Lugares de Manín

| Lugares da parroquia de Manín no concello de Lobios na provincia de Ourense |  |
| --- | --- |
| Aceredo | Compostela | Ludeiros | Manín | O Vao |

Aceredo (asolagado)

### Parroquias de Lobios

| Galicia | Provincia de Ourense | Parroquias de Lobios |  |
| --- | --- |
| Araúxo (San Martiño) | A Cela (Santa María) | Grou (San Mamede) | A Illa (San Lourenzo) | Lobios (San Miguel) | Manín (San Salvador) | Río Caldo (Santa María) | San Martiño de Grou (San Martiño) | San Paio de Araúxo (San Paio) | Torno (San Salvador) |

Véxase tamén
------------

### Outros artigos

* Lugares de Lobios

Notas
-----

1. 1 2  Decreto 332/1996, do 26 de xullo, polo que se aproba o nomenclátor correspondente ás entidades de poboación da Provincia de Orense.
2. ↑  INE (ed.). "Instituto Nacional de Estadística. Nomenclátor. Relación de unidades poblacionales" (en castelán). Consultado o 10 de xaneiro de 2021.
3. ↑  IGE (ed.). "IGE - Nomenclátor de Galicia – Lobios – Manín". Arquivado dende o orixinal o 30 de decembro de 2020.
4. ↑  DOG nº 35 do 22-02-1993.
5. ↑  Mandianes, Manuel (2003). *O río do esquecemento*. Xerais. ISBN 84-9782-078-9.
6. ↑  Pereira Domínguez, Benito (1996). *Lovios e a súa comarca*. ISBN 84-922140-0-7.
7. ↑  F. L. (1-11-2015). "Un templo que suma tres ubicaciones". *Faro de Vigo* (en castelán). Consultado o 8-1-2021.
8. ↑  José Lamela Bautista. Historiador, escritor e xornalista.
9. ↑  Xaquín Lorenzo Fernández: *Cantigueiro popular da Limia Baixa* 1973, 139. O río de Porta é un regato que desauga no río de Pacín, en Entrimo; Aceredo é un lugar da parroquia de San Salvador de Manín, no concello de Lobios.
10. ↑  Xaquín Lorenzo Fernández: *Cantigueiro popular da Limia Baixa* 1973, 139).
11. ↑  Xaquín Lorenzo Fernández: *Cantigueiro popular da Limia Baixa* 1973, 165. Sabariz, lugar da parroquia de San Xes de Vilariño, no concello de Lobeira. Torneiros do Val era lugar da parroquia de Manín, no concello de Lobios.

|  |  |
| --- | --- |
| Control de autoridades | 
* Wd: Q12392857
* código INE: 32042080000
* GeoNames: 3117548

 |